პინკ ფლოიდის დაუსრულებელი პროექტების სია

აქ წარმოდგენილია ინგლისური პროგრესული როკ-ჯგუფ პინკ ფლოიდის დაუსრულებელი პროექტების არასრული სია. წლების განმავლობაში პინკ ფლოიდი იწყებდა მუშაობას რომელიმე ფილმის საუნდტრეკზე, ალბომზე ან სხვა პროექტზე, მაგრამ ყოფილა ისეთი შემთხვევები, როდესაც მუშაობა ამ პროექტზე არ დაუსრულებია.

ალბომები და კომპოზიციები

„Speak“ (საუნდტრეკი)

ჯგუფი წერდა მუსიკას ბრიტანელი ექსპერიმენტული მხატვრის, ჯონ ლეთემის ფილმისთვის „Speak“. იმავე წლის ოქტომბრის ბოლოს სიდ ბარეტის ინიციატივით ჯგუფმა დაიწყო მუშაობა ამ უხმო ფილმის მუსიკაზე. თუმცა, საბოლოო შედეგი ჯონს არ მოეწონა. მუსიკა ჩაიწერა სტუდიაში ნორმან სმითის პროდიუსერობით. წლების განმავლობაში იგი ოფიციალურად არ გამოცემულა, მაგრამ საბოლოოდ ბოქს-სეტის The Early Years 1965–1972 შემადგენლობაში შევიდა.

Games for May - საკონცერტო ალბომი

სხვადასხვა წყაროს მტკიცებით (მაგალითად, ჯულიან პალასიოსის წიგნის „Dark Globe“), 1967 წლის 12 მაისს Games for May, გამართული ლონდონის დედოფალ ელისაბედის დარბაზში, ჩაწერეს. პიტერ ჯენერს ახსოვდა BBC-ის ხმის ინჟინერები, რომლებიც ამით იყვნენ დაკავებული. თუმცა, ამავე დროს იგი აცხადებდა, რომ ოფიციალურად ჩაწერა არ მიმდინარეობდა - კონცერტის მომზადებამ ისედაც დიდი დრო და ძალა მოითხოვა. ამიტომ, სულ ცოტა, თავად ჯგუფის წევრებიდან არავის უფიქრია ჩაწერაზე.

„კომიტეტი“

მიუხედავად იმისა, რომ ფილმი „კომიტეტი“ ოფიციალურად გამოცემულია, ცალკე ალბომი მასში შეტანილი მუსიკით (რომელიც პინკ ფლოიდმა სპეციალურად შექმნა) არასოდეს გამოსულა. რამდენიმე კომპოზიცია, ისევე, როგორც ფილმი შეტანილია ბოქს-სეტში The Early Years 1965–1972.

The Man and The Journey - საკონცერტო ალბომი

ჯგუფი აპირებდა ტურნეს The Man and The Journey დოკუმენტის, საკონცერტო ალბომის გამოცემას, თუმცა პროექტი არ განხორციელდა.

Household Objects

იხილეთ პინკ ფლოიდის გამოუცემელი სიმღერების სია#Household Objects

In the Flesh - საკონცერტო ალბომი

ჯგუფს უნდა გამოეცა საკონცერტო ალბომი ტურნეს In the Flesh ჩანაწერებით, მაგრამ ჩანაფიქრი არ განხორციელდა.

The Pros and Cons of Hitch Hiking - ჯგუფის ვერსია

როჯერ უოტერსმა 1978 წელს სტუდიაში ორი დემო მოიტანა - The Pros and Cons of Hitch Hiking და The Wall. ჯგუფმა სამუშაოდ მეორე აირჩია. სხვადასხვა წყაროს თანახმად, პირველი გადადეს, იმ "იმედით", რომ მომავალში მასზე კვლავ იმუშავებდნენ. მიუხედავად ამისა, The Wall-ის სტუდიური სესიების დროს ჯგუფმა ჩაწერა „Sexual Revolution“-ის დემო.

The Big Spliff და The Division Bell-ის პერიოდის სხვა ჩანაწერები

1993 წელს, სესიების შედეგად მიღებული ჯემების ჩანაწერები მიიტანეს სტუდია Astoria-ში და დაიწყო არჩევის პროცესი. ჯგუფი, პროდიუსერები, ბობ ეზრინი და ენდი ჯექსონი ადგენდნენ 60-ზე მეტი მუსიკალური თემის სიას. აქედან The Division Bell-ში მხოლოდ ცხრა მოხვდა. თავდაპირველად იგეგმებოდა ორმაგი ალბომი. პირველში იქნებოდა სიმღერები, მეორეში კი – რიგი ემბიენტური ინსტრუმენტული პიესების. საბოლოოდ, გადაწყდა სტანდარტული ერთდისკიანი ალბომიც გამოცემა. მაგრამ ენდიმ, საკუთარი ინიციატივით, პარალელურად დაიწყო ციკლზე The Big Spliff მუშაობა. ეს იყო მიქსი, რომელიც ეფუძნებოდა ალბომის ემბიენტურ ნაწილს. დარჩენილი ფირები შეინახეს დეივიდ გილმორის არქივში.

ჯექსონის თქმით, მასალა მერყეობდა „განუვითარებელიდან“ „ფსიქოდელურ ნარევამდე“, რომელიც ჰგავდა „Echoes“-ის ცენტრალურ ნაწილს.

მიუხედავად იმისა, რომ მასალის ნაწილი ნამდვილად მოხვდა The Endless River-ში, ჩანაწერები, რომლებსაც ჯგუფი საერთო ჯამში ფლობდა, ხანგრძლივობით რამდენიმე ათეულ საათს აღემატება და კვლავაც გამოუცემელია.

ვაჩოვსკების ფილმის საუნდტრეკი

სანამ დადგებოდა ალბომზე The Endless River მუშაობის აქტიური პერიოდი, ნიკი და დეივიდი ცდილობდნენ 93/94 წლების ემბიენტური მასალის სხვა გზით გამოყენებას – მაგალითად, მასალა შესთავაზეს ვაჩოვსკებს, შემდგომში ჩავარდნილი ფილმის „იუპიტერის აღზევების“ საუნდტრეკის სახით. მაგრამ იდეამ არ გაამართლა და მუსიკა არ გამოიყენეს.

A Momentary Lapse of Reason - ალტერნატიული ვერსია

ხმის ინჟინერმა ენდი ჯექსონმა 2011 წელს ახსენა, რომ ისინი მუშაობდნენ ალბომის ალტერნატიულ მიქსზე, რომელშიც 80-იანების სინთეზატორების ჟღერადობას ჩაანაცვლებდნენ რიჩარდ რაიტის უფრო ბუნებრივი ინსტრუმენტული ფრაგმენტებით, მაგალითად - საკონცერტო ჩანაწერებიდან. საბოლოოდ, 2014 წელს ცნობილი გახდა, რომ პროექტი შეჩერდა.

ფილმები და ტელევიზია

სატელევიზიო სერიალი (1967)

ჯგუფი განიხილავდა პროექტს, რომელიც ეხებოდა დოკუმენტურ მასალას ფსიქოდელური საშუალებების შესახებ. ეს სატელევიზიო პროექტი არ განხორციელდა.

BBC-ის ერთსაათიანი გადაცემა

ეს პროექტი ნახსენებია ჟურნალში „208“ (20 აპრილი, 1968). ინფორმაციის თანახმად, 1968 წელს არსებობდა BBC-ზე ჯგუფის შესახებ ერთსაათიანი გადაცემის მომზადების პროექტი.

„მტარვალი ხელმწიფე“

ტელეარხ ITV-ის ინიციატივით, რამდენიმე ბრიტანულ ჯგუფს უნდა დაეწერა მუსიკა საბავშვო სერიალისთვის „მტარვალი ხელმწიფე“ (). პინკ ფლოიდის გარდა ამ პროექტში მონაწილეობდნენ The Nice, Cream, The Moody Blues და T. Rex. ამ პროექტისგან არაფერი შემორჩა (თუმცა, ერთ-ერთი ეპიზოდი ეთერში 1968 წლის 3 ოქტომბერს გავიდა). უცნობია, საერთოდ გამოიყენეს თუ არა ჯგუფის მუსიკა.

ტელეფილმი-კონცერტი

1968 წელს ბრიტანულმა ტელევიზიამ გადაწყვიტა ადგილობრივი ჯგუფების კონცერტების გადაღება. წარმოდგენილი იქნებოდა მინიკონცერტები, ინტერვიუებით. დაგეგმილი იყო ფილმების ანდერგრაუნდულ კინოთეატრებში ჩვენება. 1968 წლის 10 სექტემბერს პინკ ფლოიდმა მონაწილეობა მიიღო 45 წუთიანი მასალის ჩაწერაში, რაც ნახსენებია გამოცემაში New Musical Express.

ითვლებოდა, რომ ფილმი დაკარგული იყო, თუმცა 2005 წლის ინტერვიუში როჯერ უოტერსმა იგი ახსენა და აღნიშნა, რომ ჩანაწერი არსებობს.

„როლო“

1969 წლის ზაფხულში (დაახლოებით) ჯგუფი მუშაობდა ამერიკული ანიმაციური სერიალის პროექტ „როლოს“ მუსიკაზე. სერიალის მთავარი პერსონაჟი უნდა ყოფილიყო „ბიჭუნა სახელად როლო, ხოლო მისი მეგობარი - პროფესორი შემქმნელი. სიუჟეტით, მათ უნდა ემოგზაურათ კოსმოსში სხვადასხვა იშვიათი არსების ძიებაში“.

დაგეგმილი იყო 26 ეპიზოდის გამოშვება. ყოველი მათგანის ხანგრძლივობა 30 წუთამდე იქნებოდა. სავარაუდოდ, ბიუჯეტთან დაკავშირებული პრობლემების გამო, დაასრულეს მხოლოდ პირველ ეპიზოდზე მუშაობა და პროექტი დაიხურა.

Amougies Jazz & Pop Festival

არსებობდა „ვუდსტოკის“ მსგავსი საკონცერტო ფილმის პროექტი. ჯგუფის ამ ფესტივალზე გამოსვლის დროს „Interstellar Overdrive“ ფრენკ ზაპასთან ერთად შესრულდა. რეჟისორმა მოამზადა მასალა, მაგრამ აუდიო ჩანაწერი ცუდი ხარისხის აღმოჩნდა. ეს ვიდეო საბოლოოდ ბოქს-სეტის The Early Years 1965–1972 შემადგენლობაში შევიდა.

პინკ ფლოიდის 1970 წლის ფილმი

1970 წელს აპირებდნენ ჯგუფის შესახებ ფილმის გადაღებას. რიჩარდ რაიტმა ეს არაერთხელ ახსენა. Melody Maker, 1970 წლის 12 სექტემბერი:

„საკუთარი ფილმის გადაღებაც გვსურს. აქამდე 3-4 საუნდტრეკი დავწერეთ. ბევრ შემოთავაზებაზე უარი გვითქვამს, მაგრამ თავად ნამდვილად განვიხილავდით ფილმის და მისთვის მუსიკის შექმნის იდეას.“

ფილმი მხატვრების შესახებ

ადრიან მაბენი, პომპეის ფილმის გადაღებამდე, დაინტერესებული იყო ჯგუფთან კიდევ ერთი თანამშრომლობით. არსებობდა იდეა, შეექმნათ ფილმი სხვადასხვა მხატვრის ნახატებით, რასაც დაერთვებოდა პინკ ფლოიდის მუსიკა. საბოლოოდ, პროექტი არ განხორციელდა.

„გზა სალინაში“

1970 წლის ბოლოს ფრანგი რეჟისორი ჟორჟ ლოტნე განიხილავდა პროექტს კრისტოფის (ფრანგი მომღერლის) სიმღერებით - ფილმს „La Route de Salina“. თუმცა, სინამდვილეში, ლოტნეს სურდა უფრო მეტი როკ-სიმღერის შეტანა და იგი პინკ ფლოიდს გაესაუბრაSex, Booze & Blues, ალან რივზი, 2014..  მოლაპარაკებები მიმდინარეობდა, მაგრამ საბოლოოდ მუშაობა შეწყდა. ფილმი გამოვიდა ნოემბრის ბოლოს, კრისტოფის და ჯგუფის Clinic სიმღერებით.

ფილმი რეი ბრედბერის მოთხრობის მიხედვით

კიდევ ერთი პროექტი იყო საუნდტრეკი ფილმისთვის, რომელიც ეფუძნებოდა რეი ბრედბერის ერთ-ერთ მოთხრობას"The Robesonian", 4 ნოემბერი 1971.

„მიკენე“

სამეცნიერო ფანტასტიკის ჟანრის მწერალი სტეფან ვული (პიერ პეირო) იყო ამ სერიალის სცენარის თანაავტორი. ამბავი მაყურებელს მოუთხრობდა უცხოპლანეტელი რობოტის შესახებ, რომელსაც ადამიანებთან გაუგებრობა მოუვიდოდა. სამწუხაროდ, გადაიღეს სერიალის მხოლოდ ორი ეპიზოდი. პინკ ფლოიდს უნდა დაეწერა მუსიკა ამ სერიალისთვის - იმ პერიოდში, როდესაც Obscured by Clouds-ზე მუშაობდნენ.

არსებობდა სურვილი, პინკ ფლოიდს დაეწერა სრულიად ახალი კომპოზიციები, მაგრამ შეთანხმება ორ მხარეს შორის არ შედგა. სავარაუდოდ, კოლექტივი უფრო მეტ დროს უთმობდა საუნდტრეკს. თუმცა, სერიალის შემქმნელებს უფლება მისცეს, გამოეყენებინათ რამდენიმე ძველი კომპოზიცია, ისევე, როგორც რამდენიმე - უკანასკნელი პერიოდიდან, ალბომიდან Meddle.

„დიუნი“ (საუნდტრეკი)

„დიუნი“, ფილმი, რომელიც ეფუძნება ფრენკ ჰერბერტის რომანს, ალეხანდრო ხოდოროვსკის უნდა გადაეღო. საუნდტრეკის ავტორებად ბევრს მოიაზრებდნენ, მათ შორის - მაიკ ოლდფილდს, Gong-ს, Tangerine Dream-ს და Magma-ს, თუმცა ხოდოროვსკის მხოლოდ პინკ ფლოიდი აინტერესებდა, ვინაიდან მუსიკოსები იცნობდნენ მის „თხუნელას“.

ხოდოროვსკი ჩამოშორდა ფილმს, როგორც რეჟისორი და საბოლოოდ „დიუნი“ დეივიდ ლინჩმა გადაიღო.

„ალისფერი წითელი“

რეჟისორმა დარიო არჯენტომ ჯაზ-მუსიკოს ჯორჯო გალინის შესთავაზა ფილმისთვის „ალისფერი წითელი“ მუსიკის შექმნა. მაგრამ მოგვიანებით მათი ურთიერთობა შეირყა. წარუმატებელი აღმოჩნდა პინკ ფლოიდთან მოლაპარაკებებიც, თუმცა საბოლოოდ მუსიკა დაწერა იტალიურმა პროგრესულმა როკ-ჯგუფმა Goblin.

კონცერტები და დადგმები

ორკესტრის და გუნდის პროექტი

1967 წელს, Atom heart Mother-ამდე დიდი ხნით ადრე, ძირითადად რიჩარდ რაიტს და სიდ ბარეტს ჰქონდათ ასეთი ჩანაფიქრი - დაახლოებით 1968 წლის მარტში ჩაეტარებინათ კონცერტები კლასიკური ორკესტრის და 100 კაციანი გუნდის მონაწილეობით. Record Mirror-ში დაიბეჭდა თარიღებიც, დადასტურებული ჯგუფის მენეჯმენტის მიერ. სიდთან დაკავშირებული ამბების გამო ამ პროექტის განხორციელება ვერ მოხერხდა, მაგრამ იდეები ნაწილობრივ გამოიყენეს 1969 წელს, რამდენიმე კონცერტზე და „Atom heart Mother“-ში (ისევე, როგორც რამდენიმე შემდგომ კონცერტზე).

ტურე სიოლანდერი

ჯგუფი დაინტერესებული იყო შვედი ავანგარდი შემოქმედის, ტურე სიოლანდერის ნამუშევრებით. 1967 წლის ბოლოს, სკანდინავიური ტურნეს დროს, მის გამოფენებს ეწვივნენ, მოგვიანებით კი სცადეს აუდიო-ვიზუალურ შოუზე თანამშრომლობის შემოთავაზებით მასთან დაკავშირება. კერძოდ - 11 სექტემბერს ჯგუფის მენეჯერმა ენდრიუ კინგმა ოფიციალური წერილი გაუგზავნა.

ცეკვების სანახაობა ჰომეროსის „ოდისეის“ მიხედვით

1968 წლის დასაწყისში როჯერ უოტერსმა Melody Maker-თან საუბარში ახსენა, რომ ჯგუფი მუშაოდა ცეკვებით გაჯერებულ სანახაობაზე. იგი დაიდგმებოდა ჰომეროსის „ოდისეის“ მიხედვით. ბიუჯეტი იყო დაახლოებით 5000 აშშ დოლარი.

რამბლეს საბალეტო დადგმა

რამბლეს დასის საბალეტო დადგმისთვის მზადდებოდა ჯგუფის ახალი მასალა, საიდანაც ცნობილია მხოლოდ ერთი კომპოზიციის სახელწოდება - „Pawn to King 5“ინფორმაცია Google Books-ზე. ნიკ მეისონი ამბობდა, რომ სურდა ამ მასალის ერთ-ერთ Immersion-გამოცემაში შეტანა.

მეხიკოს ოლიმპიადა'68

1967 წელს ჯგუფს შესთავაზეს მეხიკოს ოლიმპიადის გახსნის ცერემონიაზე გამოსვლა. შემდეგ წელს ჯგუფში არსებულმა ცვლილებებმა, სავარაუდოდ, გავლენა იქონიეს ამ გეგმაზე.

Blackhill Enterprises-ის სანახაობა

1968 წლის დასაწყისში კინგის და ჯენერის Blackhill Enterprises-მა, რომელიც ჯგუფის საქმეებს განაგებდა, სცადა დიდი ბრიტანეთის ხელოვნების საბჭოს გრანტის მოპოვება - ახალი პროექტის დასაფინანსებლად. როჯერს ძალიან აინტერესებდა სხვადასხვა ჯგუფების მონაწილეობით სასცენო სანახაობის დადგმაPink Floyd work on a new art form, Melody Maker,  18 მაისი 1968. სავარაუდოდ, მოგვიანებით იდეები The Man and the Journey-ს შემუშავებისას გამოიყენეს. როჯერი:

„ამბავი იყო, რომელშიც სხვა ჯგუფებიც მონაწილეობდნენ. საგის მსგავსი, როგორიც არის "ილიადა", ანუ არ იქნებოდა უბრალოდ კონცერტი, რომელზეც გამოვიდოდნენ და წარადგენდნენ ჯგუფებს. იქნებოდა წამყვანი, სავარაუდოდ, ჯონ პილი და მასალაც ხარისხიანად შერჩეული იქნებოდა. იქნებოდა საქველმოქმედო სანახაობა. მაგალითად, ვისურვებდი, ართურ ბრაუნს დემონების მეფის როლი შეესრულებინა, პინკ ფლოიდის მუსიკით. გამოვიდოდა ამბავი, ზღაპრის მსგავსი. გამორჩეული სცენა კარგისა და ცუდის თემებით.“

რუდოლფ ნურეევის ბალეტი

მიუხედავად იმისა, რომ ჯგუფთან როლან პეტის ბალეტის პროექტი საბოლოოდ განხორციელდა, რუდოლფ ნურეევის (უფრო ადრეული) - არა. ჯგუფი დაინტერესებული იყო მასთან და საბალეტო დასთან მუშაობით, რასაც აგრეთვე დაემატებოდა ტელეტრანსლირება. გამოსვლა უნდა გადაეღო რომან პოლანსკის. აგრეთვე წარმოიშვა მეორე იდეა - დადგმის, რომელიც აგებული იქნებოდა მარსელ პრუსტის ეპოპეაზე „დაკარგული დროის ძიებაში“. ჯგუფის წევრებმა მისი კითხვაც კი დაიწყეს. საბოლოოდ, პროექტი გაუქმდა.

ბალეტი უილიამ ბლეიკის მიხედვით

ბალეტებზე მუშაობის პერიოდში პინკ ფლოიდს ჰქონდა იდეა, დაედგათ კიდევ ერთი უილიამ ბლეიკის შემოქმედების მიხედვით (პროექტი ნახსენებია 1971 წელს, გაზეთში „Georgia Straight “).

The Final Cut-ის კონცერტები

მართალია, სხვადასხვა წყარო აღნიშნავს, რომ ჯგუფი არ აპირებდა ალბომის The Final Cut მხარდამჭერი ტურნეს გამართვას, როჯერი ახსენებდა, რომ ალტერნატივის სახით არსებობდა სატელევიზიო კონცერტის ვარიანტიც, თუმცა იგი სოლო ალბომით დაკავდადალასი, კარლ Bricks in the Wall, 1994.

სქოლიო

კატეგორია:პინკ ფლოიდი